Document ID: 32007D0160

TARYBOS SPRENDIMAS
2007 m. vasario 22 d.
dėl Bendrijos pozicijos, susijusios su Jungtinių Tautų Europos ekonomikos komisijos taisyklių projektu dėl atitvarų konstrukcijų, skirtų apsaugoti keleivius nuo pasislinkusio bagažo ir tiekiamų kaip neoriginalioji transporto priemonių įranga, patvirtinimo
(Tekstas svarbus EEE)
(2007/160/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (1), ypač į jo 4 straipsnio 2 dalies antrą įtrauką,
atsižvelgdama į Komisijos pasiūlymą,
atsižvelgdama į Europos Parlamento pritarimą,
kadangi:
(1)
Jungtinių Tautų Europos ekonomikos komisijos taisyklių projekte (toliau - JT/EEK taisyklių projektas) dėl atitvarų konstrukcijų, skirtų apsaugoti keleivius nuo pasislinkusio bagažo ir tiekiamų kaip neoriginalioji transporto priemonių įranga, patvirtinimo (2) numatoma panaikinti dėl šių sudedamųjų dalių atsirandančias technines kliūtis Susitariančiųjų Šalių tarpusavio prekybai motorinėmis transporto priemonėmis, užtikrinant aukštą saugos ir aplinkos apsaugos lygį.
(2)
Dėl JT/EEK taisyklių projekto tikslinga nustatyti Bendrijos poziciją ir po to numatyti, kad Bendrija, kuriai atstovauja Komisija, balsuos už projekto priėmimą.
(3)
Kadangi JT/EEK taisyklių projektas yra susijęs su neoriginaliosios transporto priemonių įrangos nuostatomis, jis neturėtų būti perkeltas į Bendrijos motorinių transporto priemonių tipo patvirtinimo sistemą,
NUSPRENDĖ:
1 straipsnis
Patvirtinamas JT/EEK taisyklių projektas dėl atitvarų konstrukcijų, skirtų apsaugoti keleivius nuo pasislinkusio bagažo ir tiekiamų kaip neoriginalioji transporto priemonių įranga.
2 straipsnis
Bendrija, atstovaujama Komisijos, būsimajame JT/EEK Pasaulinio transporto priemonių taisyklių derinimo forumo administracinio komiteto posėdyje balsuoja už 1 straipsnyje minėtą JT/EEK taisyklių projektą.
3 straipsnis
JT/EEK taisyklės dėl atitvarų konstrukcijų, skirtų apsaugoti keleivius nuo pasislinkusio bagažo ir tiekiamų kaip neoriginalioji transporto priemonių įranga, netampa motorinių transporto priemonių Bendrijos tipo patvirtinimo sistemos dalimi.
Priimta Briuselyje, 2007 m. vasario 22 d.

Labels: 7
13
8